U 2. pretkolu Europa lige Hajduk je pobijedio Horizont Turnovo rezultatom 2:1.

Golove za bijele su postigli Bencun i Maloča dok je za goste bio precizan Blaževski.





IZ MINUTE U MINUTU





0 - Desetak je minuta do početka susreta drugog pretkola između Hajduka i Turnove. Na neuobičajeno mirnom Poljudu zbog kazne UEFA-e čeka se izlazak momčadi na teren. Travnjak nije u najboljem stanju nakon koncerta Ultra Europe, no doveden je ipak u koliko-toliko solidno stanje.





1 - Počela je utakmica





2 - Sušić se spleo pa je završio s loptom u gol autu.

6 - Hajduk dominira, no bez prilika. Odmah se vidi da je reprezentativac Blaževski glavna karika momčadi iz Makedonije.





1:0 Bencun!

8 - Mikanović koji je dobio priliku na desnom beku umjesto ozlijeđenog Vršajevića ubacio je s desne strane. Na pet metara od gola na suprotnoj vratnici najviši je u skoku sa stoperima gostujuće momčadi bio Bencun. U borbi za loptu u skoku je loptu zahvatio pomalo i zadnjim dijelom glave, ali dovoljno da prevari vratara Turnova Dimovskog koji je ostao na krivoj nozi





15 - Velika prilika za Turnovo. Nakon duge lopte iz zadnje linije iza obrane Splićana sam je prema vrataru Kaliniću išao Blaževski. Kalinić je istrčao izvan kaznenog prostora i išao na loptu koji je veznjak Turnova bacio u for kao da će zaobići vratara Hajduka pa se bacio na tlo. Bilo je to evidentno simuliranje prekršaja u situaciji kada je jednostavno mogao matirati Kalinića. Sudac Liesveld dao je Blaževskom žuti karton..





19 - Šutirao je Kouassi s ruba kaznenog prostora, a Petrov je blokirao udarac tijelom. Kouassi i još nekoliko hajdukovaca su tražili jedanaesterac zbog igranja rukom, ali sudac je pustio da se igra nastavi.





21 - Pašalić je asistirao za Kouassija koji je na desnoj strani izašao na vratara Dimovskog. Čuvar mreže gostiju iskupio se za intervenciju kod gola, istrčao je s vrata i ušao u udarac Kouassija te je odbio loptu u korner. Nakon kratke kombinacije iz kornera šutirao je Sušić snažno s petnaestak metara, ali neprecizno.





30 - Mikanović je pokušao na desnoj strani kaznenog prostora u borbi sa Tasevom i Mitrevom doći do lopte koja je činilo se u toj gužvi nekog od makedonskih igrača pogodila u ruku. Tražio je i Mikanović najstrožu kaznu, ali uzaludno.





36 - Zbog udarca u glavu iz igre je morao Bencun kojeg su otpratili u svlačionicu, a ušao je Mujan.





38 - Nakon ubačaja Jozinovića s lijeve strane na suprotnoj strani iz prve je iz vrlo teškog kuta tukao Mikanović. Bila je to prava bomba, lopta je išla u okvir gola, ali je goste spasio vratar Dimovski.





1:1 Blaževski (11m)

45 + 1 - Nakon ubačaja pred vrata Hajduka Kalinić je odbio loptu koja se nezgodno odbila i pogodila nesretnog Kouassija u ruku. Sudac Liesveld je odmah pokazao na bijelu točku, igrači Hajduka nisu se mnogo bunili. Blaževski je bio neumoljiv iako je Kalinić pogodio stranu.

Kraj prvog poluvremena





46 - Počelo je drugo poluvrijeme





49 - Sudac nije pustio prednost, već je odmah Mitrova kaznio žutim kartonom zbog prekršaja na Kouassiju.





56- Hajduk pritišće, ali bezuspješno

60 - Pokušaj Pašalića s dvadesetak metara otišao je iznad grede.

61 - Bomba Jozinovića s 20 metara, ali je lopta išla točno po sredini vrata pa je Dimovski izboksao loptu.

62 - Umjesto Pašalića ušao je Maglica.

63 - makar publike nije bilo, netko se 'pametan' dosjetio pa u stadion ispalio raketu izvan stadiona. Raketa je poletjela prema zapadnoj tribini i završila na krovu oštetivši još jednu leksan ploču.

66 - Nova velika prilika za goste. Ubacio je Mitrov s lijeve strane, a Baldovaliev je ostao sam, no glavom je sa sedam-osam metara uputio neopasan udarac, točno po sredini vrata.

67 - Mikanović se požrtvovno izborio za loptu na desnoj strani pa ubacio povratnu loptu za Kouassija na sedam metara od gola, ali napadač 'bijelih' nije uspio dovoljno dobro zahvatiti loptu.

69 - Kouassi je s ruba kaznenog prostora loptu poslao pored vratnice.









77 - Bomba Mikanovića s više od 30 metara, nije bilo daleko od okvira gola.

2:1 Maloča!!

79 - Caktaš i Mikanović su iskoristili neopreznost gostiju kod prekida pa je Caktaš iz slobodnog udarca s desne strane na rubu kaznenog prostora na drugoj strani našao Mikanovića. Bek 'bijelih' odapeo je iz voleja, a loptu je u gužvi pred vratima dočekao kapetan Maloča pa je iz peterca zakucao pod gredu.

82 - Opet je sve krenulo od razigranog Mikanovića koji je uposlio Kouassija. Napadač 'bijelih' ostavio je loptu Maglici koji je s 14-15 metara iz matne pozicije loptu posalo pored vrata.

84 - Caktašev udarac išao je u donji lijevi kut, Dimovski je loptu odbio, natrčao je Mujan na odbijanac, ali je njegov šut blokiran.

88 - Umjesto Kouassija ušao je Kiš

90 - Igrat će se još tri minute sudačke nadoknade.

90+3 - Kraj susreta.





SLAVEN ALFIREVIĆ

Hajduk – Turnovo 2:1 (1:1)



Split. Gradski stadion u Poljudu.

Bez gledatelja. Prva utakmica 2. kola kvalifikacija za plasman u skupine Europske lige.

Sudac Richard Liesveld (Nizozemska) – 6,5.

Žuti kartoni: Blaževski i Mitrov (Turnovo)

Strijelac: 1:0 Bencun (8), 1:1 Blaževski (45+1, 11m), 2:1 Maloča (79)

Najbolji igrač: Dino Mikanović (Hajduk)

Hajduk (4 – 3 – 3): Kalinić (-) – Mikanović (7), Maloča (7), Milić (5,5), Jozinović (6) – Pašalić (6) (od 62. Maglica 5,5), Anđelković (5,5), Caktaš (5,5) – Sušić (5,5), Kouassi (5) (od 88. Kiš -), Bencun (6,5) (od 36. Mujan 5,5).

Turnovo (5 - 3 – 2): Dimovski (6) – Vasilev (6), Iliev (5,5), Petrov (5,5) (od 88. S. Pandev -), Mitrev (5,5), Tasev (6) – Mitrov (5,5) (od 62. Mutapčijski -), Stoilov (5,5) (od 79. Najdenov -), Mavrov (6) – Blaževski (7), Baldovalijev (5,5). Dvije sedmice nade za Skoplje



Lovre Kalinić – neocijenjen, malo posla, primio gol s bijele točke, nije ga uspio "skinuti", da postane dodatni junak, jedan šut glavom dobro je ukrotio, inače gledatelj.

Dino Mikanović 7 – pravo otkriće, temperamentan i pun želje i žestine, energije. Izvrstan, sudjelovao u akcijama kod oba gola, a jedan umalo postigao, da se Dimovski nije istakao.

Mario Maloča 7 – kapetanski je izvukao "bijeli brod" do pobjede, u obrani je uredno posvršavao posao, a u napadu jedan izlet okrunio pobjedničkim golom. Baš kad treba!

Antonio Milić 5,5 – nekako nam je sklon greškama, olako faulira protivnika, teško dolazi do lopte, neuvjerljiv, još daleko od forme sukladne potencijalu.

Goran Jozinović 6 – navikao nas je na puno svježija izdanja, pa kad je dobar mi bismo htjeli da je još bolji jer on to može.

Mario Pašalić 6 – za reć' pravo iznenadili smo se kad ga je Tudor izvukao iz igre, vidi se da mi nismo treneri. Dobra dodavanja, točna, jedan od boljih u tromom veznom redu.

Od 62. Anton Maglica 5,5 – za trenera je dobitak njegov povratak u vršak napada, a "istakao" se promašajem zicera koji je trebao i morao biti 3:1.

Mislav Anđelković 5,5 – u neskladu smo s trenerom, po nama je preduboko povučen, Tudor kaže da tako mora i da je s njim prezadovoljan. Trebao bi poraditi da ubrza igru, inače se dobro postavlja.

Mijo Caktaš 5,5 – jedna od bljeđih partija, valjda će mu se trud što ga ulaže vratiti u idućim prigodama.

Tino Sven Sušić 5,5 – malo pogurnut udesno nikako nije uspijevao osigurati brži protok lopte, pa bi dodao još i poprečno-paralelni balun, što je krupna taktička greška na koju ga je prisiljavala opća inertnost momčadi.

Jean Kouassi 5 – tragičar, jer je zakuhao penal za goste, ničim izazvan, poigrao se rukom što sucu Nizozemcu nije promaklo. Jedna tipična hajdučka europska ruka, a la Ivan Gudelj (Tottenham), a la Ivica Kalinić (Torino), što mu bi...

Od 88. Tomislav Kiš – uveden krstičevićevski u 88. minuti, u 240 sekundi ipak nije stigao zabiti...

Marko Bencun 6,5 – lijep gol, spretan, u skoku, onda mu se počelo mantati i mantati, izgubio je "windows" i napustio je teren jer ga treba "resetirati", ako shvaćate ovaj kompjutorizirani rječnik. Po svemu potres mozga. Ali mali. Ništa mu. Kažu, sreća, "udrilo ga u glavu"!

Od 36. Tonći Mujan 5,5 – danas postaje punoljetan, danas 19. srpnja slavi 18. rođendan! Jučer još igrao je kao junior. Bolji u Zadru. Ne može svaki put dobro, bit će oscilacija. Sad već mislimo da je standardan i kako to da je počeo kao rezerva?!?



73 - Blaževski je u kontri dugo vagao Maloču, pa je s petnaestak metara poslao bombu prema suprotnim rašljama, ali srećom po Splićane njegov projektil nije pogodio cilj. No odmah potom su Makedonci prijetili i na drugoj strani. Kouassi je pokušao primiriti loptu u kontri, no Mitrev mu je u ključnom trenutku izbio loptu i skoro svladao svog vratara, lopta je prozujala pored vratnice Dimovskog.